Els municipis afectats pel desbordament dels barrancs del Pozalet i La Saleta s'uneixen per a exigir solucions
25 de novembre de 2024

Els alcaldes i alcaldesses dels municipis afectats pel desbordament dels barrancs del Pozalet i La Saleta durant l'última Dana s'han reunit per a plantejar un full de ruta d'accions conjuntes amb l'objectiu de "exigir als organismes superiors que aborden immediatament les solucions necessàries per a evitar que es repetisca una tragèdia com la del 29 d'octubre".

Els representants de Quart de Poblet, Aldaia, Riba-roja, Loriguilla, Xirivella, Alaquàs i Xest han estat analitzant la problemàtica hidràulica que pateix cadascuna de les seues localitats, per a la qual reclamen "solucions ja". Els edils estan d'acord que "no volem que, una altra vegada, es deixe passar el temps i aquesta reclamació històrica dels nostres veïns i veïnes torne a quedar en un calaix, màximament després de les conseqüències devastadores d'un ‘autèntic tsunami’ que ha costat moltes vides".

La primera decisió que han adoptat passa per sol·licitar a les institucions competents en esta matèria "que ens expliquen què és el que ha passat, perquè hui dia encara no tenim cap resposta de manera oficial". Així mateix, sol·licitaran "a la màxima brevetat possible" a estps organismes "que executen ja les infraestructures necessàries per a evitar que torne a succeir".